ועדת הפנים והגנת הסביבה, כנסת 19, פרוטוקול מספר 437, 2014-12-08 13:00

מירי רגב: חברים, שלום לכולם.

מירי רגב: אני פותחת את ועדת הפנים והגנת הסביבה בדיון על המחטפים הפוליטיים של מינויים במועצות הדתיות של מפלגת הבית היהודי של בנט.

מירי רגב: אמרנו בדיון הקודם שלא נאפשר מחטף של מינויים פוליטיים.

מירי רגב: לא יקום ולא יעלה דבר כזה.

מירי רגב: לא יכול להיות מצב שלפני פיזור הכנסת משרד הדתות חושב שהוא יכול למנות פה אנשים שלו.

מירי רגב: הדבר הזה לא הולך.

מירי רגב: יש הליך, יש סדר במדינה הזו.

מירי רגב: פעם אמרתי לבן דהן, הוא מבין מרוקאית, שהיו אומרים: "חשומה".

מירי רגב: היו עושים את הדברים מתחת לשולחן.

מירי רגב: היום אתם גונבים הכול על השולחן, אין אלוהים.

מירי רגב: אתם עושים מה שאתם רוצים.

מירי רגב: אמרנו שמינויים במועצות דתיות צריכים להגיע בהבנה עם ראשי המועצות ועם ראשי הערים.

מירי רגב: קיימנו על זה מספר דיונים כוועדה שמפקחת על משרד הדתות, הבטיח בן דהן שיגיע עם ראשי ערים, מועצות, להבנות.

מירי רגב: אכן, עם כמה מהם הרצל הגיע, אבל עם כמה הוא לא הגיע.

מירי רגב: נשאר כאן שלומי שהוא לא הגיע, נס ציונה שלא הגיעו, קדימה-צורן שלא הגיעו.

מירי רגב: אילו לא היינו הולכים לבחירות אז היינו יכולים להביא הצעת חוק חדשה, תיקון חקיקה חדש.

מירי רגב: הייתי יושבת עם ארז והיינו רואים איך אנחנו מביאים משהו הגון בכל מה שקשור למינויים במועצות הדתיות, ולא לנסות למשוך את השנה מהבחירות המקומיות כדי שבסוף השנה הזו יהיה לכם עוד שני מינויים.

מירי רגב: ביחד זה יוצא 200 מינויים של הבית היהודי - לא רע.

מירי רגב: כל מפלגה חולמת על זה, בוודאי הליכוד שלא ממנה אף אחד, לא מינה אף אחד עד היום כי הוא עובד לפי השכל, על-פי החוק.

מירי רגב: כל השאר ממנים כל הזמן.

מירי רגב: לכן, אמרתי לארז: אם לא תצא הנחיה ברורה של היועץ המשפטי שמבהירה למשרד הדתות שאין מינויים פוליטיים אז יש כאן בעיה שמשרד דתות פועל בניגוד לחוק.

מירי רגב: לכולם ידוע שמרגע שמודיעים על פיזור הכנסת אין מינויים, אי-אפשר להזיז את העיפרון ממקום למקום בלי אישור.

מירי רגב: בבוקר דיברו איתי ממשרד הדתות והוא אמר: זה נפתר.

מירי רגב: אכן שלחו מכתב מהיועץ המשפטי לממשלה, אתמול אם אני לא טועה.

מירי רגב: היכן המכתב שלו?

מירי רגב: בעקבות שיחתי גם עם ארז הוא הוציא מכתב שמורה למר פת - זה אתה, אם אני לא טועה – לא לפעול בעניין הזה, לא למנות, כי אנחנו נמצאים בתקופת בחירות.

מירי רגב: איגי, לטובת הפרוטוקול, האם ההנחיה הזאת הועברה למר פת שיושב לידך?

מירי רגב: שנית, מר פת יעדכן את הוועדה האם הוא הבין את ההנחיה והוא יודע מה להגיד לשר כזה או אחר שרוצה למנות בתקופת הבחירות.

<גבי נעמן: האם זה כולל מינוי הרכבים?

מירי רגב: כולל הכול.

<איגי פז: שלום, ההנחיה הועברה.

<איגי פז: היא הועברה ביום חמישי, והדברים עוד אפילו לפני שההנחיה הועברה - - -

מירי רגב: לא, לא.

מירי רגב: הדברים עברו אבל לא נעשו.

מירי רגב: בוצעו בניגוד לחוק.

מירי רגב: אז או שפת יעזוב את משרדו או שפת יסביר למה הוא עושה דברים בשינוי מהנחיות היועמ"ש.

מירי רגב: עוד לפני שזימנתי את הדיון הזה קיבלתי טלפון מראש עיריית נס ציונה שאין שום הסדר למרות שבן דהן אמר לי: יש הסדר, אז אל תספרו לי סיפורים.

מירי רגב: ההנחיה נאמרה, ההנחיה לא נאמרה, ההנחיה עברה, ההנחיה לא עברה – עכשיו היא יצאה כתובה.

מירי רגב: אם מישהו לא מבין את התורה שבעל פה הוא יבין אולי את התורה שבכתב.

<איגי פז: אני רק חייב להגיד לטובת הפרוטוקול שעוד לפני שההנחיה הועברה, היועץ המשפטי של המשרד לשירותי דת עצר את הדברים ואמר לגורמים אצלו שיש פה הגבלות שחלות בתקופת בחירות ויש פסיקה בעניין ויש הנחיית יועץ, ואי אפשר להציג את הדברים פה כאילו שאנחנו באנו וכפינו.

<איגי פז: אנחנו הבהרנו את מה שהיה כבר מובהר עוד לפני כן.

<איגי פז: אני אומר שאת הדברים הללו עוד לפני שההנחיה יצאה אז היועץ המשפטי של המשרד.

<איגי פז: זה דברים שהם מוכרים וידועים ועוד לפני שאנחנו הנחינו היועץ המשפטי של המשרד פעל בהתאם לכל דין.

מירי רגב: מר פת, בבקשה.

<ישראל פת: אני רוצה לומר שאכן כמו שאמר איגי, החל מיום חמישי, וגם קודם לכן, כאשר התברר ש- - -

מירי רגב: "קודם לכן" - זה לא נכון.

<ישראל פת: אני אסביר.

מירי רגב: זה לא נכון, כי תיכף ידבר שחר, סגן ראש עיריית נס ציונה ויגיד כאן מה קורה.

מירי רגב: אני מבקשת בכנסת להגיד אמת.

<ישראל פת: אם תוכלי לאפשר לי לומר את דבריי אז אני אומר את דבריי.

מירי רגב: כן, אני מאפשרת רק לך לדבר.

<ישראל פת: לי לא היה קשר עם אף לא אחד מהיושבים פה בימים האחרונים.

<ישראל פת: אף לא אחד מהם פנה אליי.

<ישראל פת: הליך הרכב מועצה דתית הוא הליך שמתמשך, לפעמים עד כדי חודשים.

<ישראל פת: לא יום, לא יומיים, לא שבוע ולא שבועיים – חודשים.

<ישראל פת: עד שההליך מתגבש ועובר אליי, עובר לעשייתם, הכול בור.

<ישראל פת: על מנת שהצדדים יחוו את דעתם על המועמדים להרכב המועצה הדתית בהתאם לסעיף 4 לחוק שירותי הדת היהודיים או להעביר את זה לחתימת השר, הדרך עדיין ארוכה.

<ישראל פת: אם אנחנו מדברים על המקרה של נס ציונה, בנס ציונה אנחנו מצאנו פתרון.

מירי רגב: עם עצמכם.

<ישראל פת: בנס ציונה אנחנו מצאנו פתרון של מינוי ראש המועצה הדתית היוצא מר עוזי עופר כממונה על המועצה הדתית לתקופה של כחודשיים עד לסוף השנה האזרחית הנוכחית.

<ישראל פת: כלומר, עד ה-31.12.2014.

<ישראל פת: פתרון דומה, ואני מדבר על ישיבת ועדת הפנים הקודמת שאני לא השתתפתי בה, לצערי, פתרון דומה נמצא לסדר גודל של כעשרים מועצות דתיות.

<ישראל פת: לגבי הרכב המועצה הדתית - אני מניח שליושבים פה, כולל לנציגי עיריית נס ציונה, לא ידועה מערכת היחסים הפנימית בתוך המשרד לשירותי דת, ואני כרגע לא רוצה להרחיב לגבי העניינים האלו.

<ישראל פת: כל זמן שהדברים לא עוברים אותי אין הרכב מועצה דתית.

מירי רגב: מה זה "לא עוברים אותך"?

מירי רגב: היום גם אותך הם לא צריכים לעבור.

מירי רגב: היום על-פי הנחיית היועמ"ש, אלא אם כן אני לא מבינה עברית - - -

<ישראל פת: גברתי ביקשה להתייחס לתקופה שלפני יום חמישי.

<ישראל פת: לגבי התקופה שלפני יום חמישי הדברים, לכל הפחות מבחינת נס ציונה, לא עברו אותי.

<ישראל פת: זאת אומרת, לא היה הרכב מועצה דתית כאשר עוזי עופר לא היה אמור להיות בו, אם על זה מדובר.

<ישראל פת: ואתם יכולים לשאול.

<ישראל פת: האדונים הנכבדים שנמצאים פה שאני לא מכיר אותם באופן אישי יכולים לשאול גם את עוזי עופר לגבי שיחותיו הרבות עמי.

<ישראל פת: החל מיום חמישי אנחנו עצרנו כליל.

<ישראל פת: עוד לפני השיחה עם המשנה ליועץ ולפני קבלת מכתבו עצרנו כליל את כל הרכבי המועצות הדתיות, את כל המינויים על המועצות הדתיות, ואנחנו ממתינים להנחיית היועץ בעניין.

מירי רגב: מה "הנחית היועץ"?

מירי רגב: הנחיית היועץ כבר ניתנה?

<ישראל פת: אנחנו ממתינים.

<ישראל פת: אני מסביר.

<ישראל פת: במכתב שגם את מכותבת אליו, גברתי, נאמר בסופו לגבי ההמשך.

<ישראל פת: הרי אנחנו רוצים למצוא פתרון גם בתקופה שלאחר - - -

מירי רגב: פתרון בהבנה.

<ישראל פת: פתרון בהבנה גם לגבי התקופה שלאחר ה-31.12.2014.

מירי רגב: למנות אנשים של הבית היהודי - זה הפתרון שלכם.

מירי רגב: כן, מה הפתרון?

<ישראל פת: גברתי, אינני מייצג פה את הבית היהודי.

<ישראל פת: אני נמצא במשרדי שנים רבות, גם בתקופות של הליכוד, גם בתקופות של ש"ס וגם בתקופות של הבית היהודי.

מירי רגב: אולי זאת הבעיה שאתם נמצאים כל כך הרבה שנים, היועצים המשפטיים, שאתם לא מוגבלים בזמן.

מירי רגב: כשאנחנו נגביל בזמן של קדנציות של יועצים משפטיים וגזברים תבינו שאתם לא מנהלים את המדינה, לא את המדינה ולא את השלטון המקומי.

<ישראל פת: אני מניח שזה נושא לדיון אחר ולא מולי.

<ישראל פת: אבל אני כפוף לא להנחיות השר או סגן השר, אני כפוף להנחיות המקצועיות של היועץ המשפטי לממשלה, ובהתאם להן אני פועל.

מירי רגב: אז מה אני מבינה מזה?

מירי רגב: מה שאני מבינה מזה שעד הבחירות הבאות היועמ"ש יחליט, אפשר יהיה למנות אנשים למרות שאין שרים?

<איגי פז: לא.

<איגי פז: יש הבדל בין מינוי לבין הארכת מישהו שהוא כבר מכהן.

<איגי פז: אנחנו אמרנו שאנחנו נקיים דיון אצל ארז והתקיים דיון אצל ארז בנושא הזה מבחינת זה שיש עכשיו את הממונים שהם מכהנים כבר היום, ואנחנו רוצים לבחון את שאלת המשך הארכת כהונתם – שימור המצב הקיים.

מירי רגב: הארכה - שימור המצב הקיים.

<איגי פז: אני רוצה גם להתייחס שבהנחיית יועץ יש אפשרות שבמקרים חריגים כן לבוא ולבצע מינויים.

מירי רגב: מקרים חריגים יהיו חייבים להיות בתיאום עם ראש המועצה, לא מה שיחליט הפקיד.

<איגי פז: קודם כל, בתיאום עם היועץ המשפטי לממשלה או בא כוחו על מנת שנוכל באמת לבחון את שאלת הצורך החיוני והמידי באיוש המשרה.

<איגי פז: לגבי תיאום עם ראש המועצה המקומית – זאת שאלה נפרדת.

<שחר רובין: ואלה שמכהנים היום ימשיכו?

<שחר רובין: הממונים האלה ימשיכו?

<איגי פז: אנחנו נבחן את השאלה הזו.

<איגי פז: כרגע זה הנושא - - -

מירי רגב: כן, כן.

מירי רגב: שחר, כן לפי מה שכרגע מסתמן.

מירי רגב: משום שנס ציונה ביקשו את הדיון אז בואו ניתן להם להתבטא.

מירי רגב: כרגע המצב הוא שבעקבות הלחץ שלי על היועץ המשפטי לממשלה, ודיברתי עם ארז, בעקבות הדיונים שעשינו על מחטפים פוליטיים ומינויים פוליטיים של הבית היהודי שאין הבנות בין משרד הדתות לבין ראש הרשות, משום שהכנסת התפזרה ביקשתי לעצור את כל המינויים.

מירי רגב: לעצור את המינויים – זה אומר, כל מה שכרגע קיים יאריכו את זה עד הבחירות שיקרו, ובבחירות שיהיו שר הפנים החדש יצטרך לקבל החלטה.

<עדי אלבוים: לא ראינו את המכתב אז אנחנו לא - - -

מירי רגב: בסדר, אני אעביר את זה.

מירי רגב: כי רק אתמול זה היה מכתב.

מירי רגב: בעקבות הלחץ רצו שנבטל את הדיון, אבל בכל זאת לא ביטלתי את הדיון כדי שאני אגיד כמה דברים.

מירי רגב: נוציא גם מכתב כתוב גם לשלטון המקומי, גם לראשי הערים וגם עותק לארז.

מירי רגב: הדבר הנוסף שאני מבינה מאיגי – שימור המצב הקיים, שבמקרים חריגים זה יבוא ליועמ"ש.

מירי רגב: אני אוסיף ואבקש מהיועמ"ש שכשזה מגיע אליו כל מקרה חריג יצטרך להיות בתיאום עם הרשות.

<גבי נעמן: בהסכמת הרשות, לא בתיאום.

מירי רגב: בהסכמת הרשות - זה מה שצריך להיות.

<עדי אלבוים: אנחנו מבקשים רק תשובה אופרטיבית אחת לגבי נס ציונה.

<עדי אלבוים: אנחנו קיבלנו מכתב ב-27.11 שהוא המכתב ששנוי במחלוקת ששם העביר השר לראשונה את המועמדים מטעמו ואת ההרכב לטעמו שצריך להתמנות בנס ציונה.

מירי רגב: אבל זה לא סוכם.

<עדי אלבוים: ממש לא.

מירי רגב: היועץ המשפטי של משרד הפנים פת לא אישר את זה.

מירי רגב: ולכן, המצב הנוכחי בנס ציונה הוא המצב שימשיך.

<עדי אלבוים: לא, הם ביקשו גם - - -

מירי רגב: אתה לא מבין עברית?

<עדי אלבוים: שניה, שנייה.

<עדי אלבוים: הם ביקשו במכתב הזה להעלות את זה בפני המליאה להצבעה.

<עדי אלבוים: ראש העיר רוצה תשובה היום שלא מעלים.

מירי רגב: הבנתי מה שאתה אומר.

מירי רגב: אני מסבירה, אתם אנשים אינטליגנטיים.

מירי רגב: אתם יודעים עברית.

מירי רגב: אומר כאן פת שעל נס ציונה אין סיכום.

מירי רגב: בגלל שאין סיכום המצב הקיים הוא המצב.

מירי רגב: לכן, אין מה להביא את זה למליאה, אין לעשות מינויים שלא מתואמים עם ראש העיר.

מירי רגב: המינויים ייעשו כשיהיה שר חדש.

מירי רגב: והיה ופת ילחץ על מינוי דווקא בנס ציונה הוא יצטרך להביא את זה ליועץ המשפטי לממשלה.

מירי רגב: אני אקרא בסיכום הדיון הזה ליועץ המשפטי לממשלה לא להביא בתקופת בחירות מינוי שלא מקובל על ראש הרשות.

מירי רגב: הסברתי את זה עצמי היטב, איגי?

מירי רגב: פת, בוא תגיד בקול דברים.

<ישראל פת: למען הרחבת היריעה אומר דבר נוסף, וזה גם אמור לעלות לפני היועץ המשפטי לממשלה או בפני המשנה ליועץ ליתר דיוק.

<ישראל פת: צריך לומר, והעמדה הזאת בהחלט נשמעה, ואני מוכרח לומר שבאופן אישי אני ממליץ עליה, כולל, ובמיוחד בהקשר של נס ציונה, שהמגמה היא להאריך את מינוי הממונים ולשמר מצב קיים.

מירי רגב: יפה.

<ישראל פת: צריך לומר שיש אופציה משפטית נוספת והיא גם לא נקיטת הליך כלשהו, אלא שימוש בתקנה שנקראת תקנה 26א רבתי לתקנות שירותי הדת היהודיים (ניהול מועצות), שבמסגרתה במקום שבו יש מזכיר למועצה הדתית, מזכיר המועצה הדתית הוא מורשה חתימה זמני.

מירי רגב: למה?

<ישראל פת: מורשה חתימה זמני לצורך תשלום, הוראות התשלום - - -

מירי רגב: אוקיי, לבלניות או לכל מיני דברים כאלה.

<ישראל פת: נכון מאוד - שכר וגמלאות.

<ישראל פת: למשל, בשלומי יש מורשה חתימה זמני כזה.

<שחר רובין: בנס ציונה אין.

<ישראל פת: עכשיו השאלה שתעמוד בפני המשנה ליועץ המשפטי לממשלה זה - - -

מירי רגב: במקומות שאין.

<ישראל פת: במקומות שאין, אולי אפילו במקומות שיש, האם להמשיך לשמר מצב קיים ולהאריך את הכהונה של אותם ממונים שמונו לחודשיים או האם למנות את מורשי החתימה הזמניים במקומות שיש מורשי חתימה זמניים כמזכירי מועצות דתיות?

<שחר רובין: ואם אין?

<שחר רובין: - - -

<ישראל פת: בתקנת משנה (ג) לאותה תקנה 26א רבתי נאמר כך שבמקום שאין בו מזכיר למועצה הדתית ימונה ממונה בעל סמכות הכרעה על מועצה דתית בעלת מאפיינים דומים.

<ישראל פת: זאת אומרת, ישנה - - -

מירי רגב: אבל זה לא יכול להיות בלי תיאום.

<ישראל פת: עלי זה מקובל, אני - - -

מירי רגב: אנחנו מבינים את הממונים ואת הממונים על הממונים על הממונים על הממומנים.

מירי רגב: אתם לא תעשו כך.

מירי רגב: אתם - אנשי החוק - אוהבים שהדברים יהיו עם צדק, נכון?

<ישראל פת: חשוב לי להציג מתוך הגילוי הנאות בפני הוועדה ובפני הנוכחים פה את המצב המשפטי הנכון והקיים שיעמוד בפני המשנה היועץ המשפטי לממשלה לצורך הכרעה.

<ישראל פת: הקדמתי ואמרתי שאני באופן אישי דוגל בהארכת הכהונה של הממונים במקום שיש בו ממונים על המועצה הדתית.

מירי רגב: אוקיי.

מירי רגב: ואיפה שאין מה יהיה?

<ישראל פת: איפה שאין יש לנו מקומות בודדים שבהם אמורה לפקוע הכהונה.

<ישראל פת: במועצות האזוריות הבחירות נערכו בשלב יותר מאוחר מאשר ברשויות המקומיות העירוניות.

<ישראל פת: זה נערך לפני שנה בתאריך ה-24.12.2013.

<ישראל פת: לכן, שם תהיה פקיעת כהונה באותו תאריך.

<ישראל פת: כלומר, עוד כשבועיים מהיום.

<ישראל פת: גם שם אנחנו נמליץ על מינוי - - -

מירי רגב: משכתם את זה.

מירי רגב: לא, אתם לא תמליצו על מינוי.

מירי רגב: אתם תמליצו על הישארות המצב הקיים עד הבחירות הבאות.

מירי רגב: כאחת שמכירה את ארז אני בטוחה שגם זה מה שהוא יעשה.

מירי רגב: לא יהיו מינויים לפני שיהיה שר.

<ישראל פת: אני באתי לומר את זה בלשוני שלי.

מירי רגב: יפה.

<אלי ברדה: לדוגמה, במגדל העמק העברנו הכול בהסכמה.

<אלי ברדה: אומנם לא מינינו אישה, אבל לא קיבלנו הערות מהמשרד, ובכלל הערות.

<אלי ברדה: לא שום משוב.

<אלי ברדה: אנחנו שומעים שהמשרד מדבר עם פעילים פוליטיים שהם אפילו אינם חברי מועצה.

<אלי ברדה: חבר'ה, מדברים פתוח, חופשי.

מירי רגב: אין מצב כזה, זה לא יהיה.

מירי רגב: שידברו – מה, עולה כסף לדבר?

<אלי ברדה: מדברים מעל ראשו של ראש הרשות בסיטואציה שיש הסכמה בכלל, והכול בסדר.

<אלי ברדה: גם אז מדברים מאחורי הגב שלנו, מעל הראש שלנו.

<אלי ברדה: הסכמתי למינוי של ממונים למשך חודשיים.

<אלי ברדה: אנחנו לא יודעים מה המצב עכשיו.

מירי רגב: המצב הזה לא יכול להיות.

<ישראל פת: אני מבקש לענות לשאלתו של מר ברדה.

<ישראל פת: כל מה שמר ברדה ציין זה נכון עד ליום חמישי.

מירי רגב: יפה.

<ישראל פת: וגם לגבי זה אני רוצה להתייחס.

<ישראל פת: ככל שמדובר במינויים בעלי זיקה פוליטית הרי שהדברים עוברים דרכי, ומינויים בעלי זיקה פוליטית נדרשים לדרישות סף מיוחדות, כישורים מיוחדים, בהתאם להנחיית היועץ המשפטי לממשלה בעניין הזה.

<ישראל פת: מעבר לכך, אנחנו לא מאפשרים להרבות במינויים פוליטיים, כולל מינויים פוליטיים בעלי זיקה פוליטית.

<ישראל פת: זאת אומרת, הדברים נבחנים.

<ישראל פת: אצלנו יש שאלון שמצביע על זיקה פוליטית, האם הוא חבר מרכז של הבית היהודי, האם הוא חבר מועצת עיר של הבית היהודי.

<אלי ברדה: זה כן.

<אלי ברדה: כל השאלות ששאלת הן - - -

<ישראל פת: ככל ש- - - אנחנו כמעט לא מאפשרים את זה.

<ישראל פת: וגם כאשר אנחנו מאפשרים - - -

מירי רגב: מר פת, המציאות של היום בכלל לא מאפשרת לכם לשאול אם הוא בעל מינוי פוליטי או לא.

מירי רגב: למה?

מירי רגב: כי באופן עקרוני מיום חמישי תודה לאל שיש יועץ משפטי לממשלה שמבין כשפונה אליו הכנסת, מה שפת כנראה לא מבין כי משרד הדתות, - - -

<ישראל פת: גברתי, גברתי, - - -

מירי רגב: עזוב, בחייך.

מירי רגב: מה שעברנו בשנה האחרונה עם משרד הדתות זה היה פשוט ביזיון.

<ישראל פת: גברתי, אני מבקש.

<ישראל פת: אין דבר אחד עקרוני שאני לא מתייעץ עם משרד המשפטים.

מירי רגב: אז כנראה לא הבהרת את הבעיה, כי כשמתייעצים צריך להגיד גם את הבעיה.

מירי רגב: ועובדה שכשאני הסברתי הוא הבין וכשאתה הסברת הוא כנראה לא הבין.

<ישראל פת: גברתי, אני מוחה על הקביעה.

מירי רגב: אז אתה מוחה, אתה יכול למחות.

<אלי ברדה: קודם כל, אני חייב לומר לכם שיש לי ניסיון טוב עם עו"ד פת.

<אלי ברדה: כבר מעל עשר שנים אני שומע אותו ומתייעץ אתו כשצריך.

<אלי ברדה: לא דיברתי אתו לאחרונה, אבל - - -

מירי רגב: יפה, אני שמחה לשמוע את זה.

<איגי פז: אני גם חייב להעיד שהוא - - -

מירי רגב: סליחה, הוא עדיין לא מקבל עכשיו המלצה להדליק את המשואה ביום העצמאות.

מירי רגב: כשהוא יקבל את זה אני אבקש שתמליצו עליו.

<גבי נעמן: אני חולק עליך, הוא משתף איתם פעולה.

מירי רגב: קצר, בבקשה.

מירי רגב: יש סיכומים, אין טעם להאריך בדברים.

<שחר רובין: עיריית נס ציונה הגישה בג"צ לפני חודשיים לגבי שיהיה המשך של אלה שכיהנו עכשיו, של הממונים, והלכתם על זה והסכמתם.

<שחר רובין: אני רוצה להגיד עוד משהו.

<שחר רובין: כל ההתנהלות של מה שקורה אצלכם במשרד ומשיכת הזמן, זה פשוט אדיר.

<שחר רובין: אני מפלגה שהביאה ארבעה מנדטים מתוך 15.

<שחר רובין: מפלגת הצעירים – ארבעה מנדטים.

<שחר רובין: שלחתי שמות שלי ואמרתם לי: עזוב את השם שלך.

<שחר רובין: אין לך סיכוי, תתאחד עם מפלגות.

<שחר רובין: למרות שהבאתי ארבעה מנדטים התאחדתי.

<שחר רובין: דיברתי עם בחור בשם דנינו שאמר לי: תתאחדו.

<שחר רובין: ניסינו להתאחד כדי שיהיה לכולם, כמו שאומרים.

<שחר רובין: בסוף לקחתם את האנשים שלא שלנו ושמתם אותם ברשימה, לא את השאלונים שאנחנו שלחנו ולא כלום כדי שיהיה נבחרים – זה לא ייאמן.

<ישראל פת: אני מוכרח לומר לך באופן אישי כך.

<ישראל פת: אני מכיר את הסיפור של נס ציונה למרות שאני לא האיש שטיפלתי בו באופן אישי.

<ישראל פת: הדברים טרם הגיעו לפתחי.

מירי רגב: אז הוא לא אישר את זה.

מירי רגב: הוא אמר את זה שהוא לא אישר.

<ישראל פת: כלומר, כל זמן שהם לא מגיעים לפתחי אז הדברים הם לא רלוונטיים.

<ישראל פת: כל זמן שמדובר בשיג ושיח מול לשכת שר, סגן שר, זה לא רלוונטי מבחינתי.

מירי רגב: ראש עיריית אריאל, בבקשה.

<אליהו שבירו: אני מבקש להרחיב את הנושא הזה גם לנושא של רב עיר.

<אליהו שבירו: באריאל יש רב עיר שהוא בהתנדבות, לא מקבל שכר.

<אליהו שבירו: אנחנו בשנת 2015 הולכים להיכנס להליך של בחירת רב עיר.

<אליהו שבירו: באבן יהודה היה תקן לרב עיר במשרה מלאה.

<אליהו שבירו: קיצצו את התקן לחצי משרה.

<אליהו שבירו: עכשיו רוצים לקחת את רב העיר של אבן יהודה ולהביא אותו אלינו כדי שאני אשלם לו שכר ושהוא יהיה רב עיר שלנו.

<אליהו שבירו: לא נשמע הגיוני, לא עובד.

מירי רגב: לא, אבל אין.

מירי רגב: אבל אומר פת: אין מינויים.

<אליהו שבירו: אם הוא אומר שזה גם לרב עיר אז אני אשמח מאוד.

מירי רגב: חברים, יש לי הצבעות.

מירי רגב: יש לנו ועדת כספים שמחכה להצבעה שלי.

מירי רגב: כדי לא לבזות אתכם ולתת לכם לחכות עוד שעה, לא הלכתי להצבעות.

מירי רגב: מחכים לי שם.

<ישראל פת: אני אתייחס לסוגיה הזאת.

<ישראל פת: אענה לשאלתו של ראש עיריית אריאל, מר שבירו.

<ישראל פת: הקביעה לגבי מילוי מקומו של רב עיר אינה קביעה של המשרד לשירותי דת.

<ישראל פת: הקביעה הינה קביעה של מועצת הרבנות הראשית שמוסמכת בהתאם לסעיף 2 לחוק הרבנות הראשית לישראל, תש"מ-1980, למנות ולהסמיך רבנים.

<אליהו שבירו: ולסדר להם מקומות עבודה.

מירי רגב: אבל גם רבנות ראשית לא יכולה למנות בזמן זה.

<ישראל פת: להסמיך ולמנות רבנים רושמי נישואין ונותני כשרות במקומות שאין בהם רב עיר.

<אליהו שבירו: אבל, יש.

<אליהו שבירו: יש, מה לעשות?

<אליהו שבירו: לקחת מישהו שלא מקבל שכר ולהביא מישהו שמקבל שכר כדי לסדר לו מקום עבודה?

<אליהו שבירו: אני חושב שזה לא נכון.

<ישראל פת: מר שבירו, אני יכול להסכים במאה אחוז או לא הסכים לחלוטין, אבל זה לא מצוי לפתחו של המשרד לשירותי דת, אלא לפתחה של מועצת הרבנות הראשית.

מירי רגב: אומר נכון היועץ המשפטי של הוועדה, אריאל בכלל לא כפופה לרבנות הראשית.

מירי רגב: כשנוח לכם זה כפוף, הא?

מירי רגב: כשלא נוח לכם אריאל לא כפופה לחוקים.

מירי רגב: יש החלה או אין החלה?

מירי רגב: – תלוי מה.

<ישראל פת: אני אסביר.

<ישראל פת: מה שמתכוון היועץ המשפטי של הוועדה, עו"ד תומר רוזנר, זה לגבי האסיפה הבוחרת לרבנות הראשית לישראל.

<ישראל פת: לגבי הליכים של בחירות רבני עיר, מינוי רבני עיר, יהודה ושומרון בהחלט כפופה.

מירי רגב: אז צריך לעצור גם את זה.

<ישראל פת: מינוי של רבנים – יש רבני עיר גם באריאל וגם במעלה אדומים, בביתר עלית, וכיוצא בזה.

מירי רגב: מר פת, האם לדעתך נכון שהרבנות הראשית היום לא תתעסק במינויי רבנים?

<ישראל פת: אני מוכן להעביר את הערת הוועדה.

מירי רגב: לא, אתה לא מוכן.

מירי רגב: אנחנו נוציא הנחיה כי הרבנות הראשית עובדת תחת משרד הדתות בהיבטים מסוימים.

<ישראל פת: אבל לרבנות הראשית יש יועץ משפטי נפרד וזה לא אני.

מירי רגב: הוא גם כפוף אליך, אם אני לא טועה – לא?

<ישראל פת: הוא כפוף ליועץ המשפטי לממשלה.

מירי רגב: בחוק הגיור לא עלה הדבר הזה שאסור לו להגיד את עמדתו, אלא פת אומר את עמדת הגיור?

מירי רגב: כשנוח לכם - אתם, וכשלא נוח לכם - הוא.

מירי רגב: אני לא אוהבת אתה דבר הזה.

מירי רגב: צדק, צדק תרדוף, רק לא במשרדי הייעוץ המשפטי.

<ישראל פת: גברתי, אסביר.

<ישראל פת: מערך הגיור כפוף לייעוץ המשפטי שלנו.

<ישראל פת: אני לא חושב שאני מנסה לעבוד על גברתי.

<ישראל פת: לעומת זאת, הרבנות הראשית הינה יחידת סמך נפרדת.

<ישראל פת: אומנם יחידת סמך, אבל נפרדת, בשונה ממערך הגיור.

מירי רגב: למי היא כפופה?

<ישראל פת: ליועץ המשפטי לממשלה.

מירי רגב: יפה.

מירי רגב: אז איגי, אתם תעבירו את הפרשנות, אני אדבר על זה גם עם ארז.

מירי רגב: אותה פרשנות שהעברתם לפת בעניין מועצות דתיות, אותה פרשנות צריכה להיות גם לגבי מינוי רבני ערים - השארת המצב כפי שהוא.

מירי רגב: חריגים יבואו להתייעצות היועץ המשפטי של הממשלה.

מירי רגב: ואם אני אראה שמשתמשים פה באופן לא ראוי בסמכות הזו נקיים דיון בנוכחות המשנה ליועמ"ש בפברואר, אחרי שאני אסיים את הפריימריז שלי, וברבני ערים.

<רונן כהן: גזבר המועצה המקומית בית אל.

<רונן כהן: בבית אל מסיבות שונות לא היתה מועצה דתית, ומאז שנבחרה הרשות לפני שנה ומעלה מנסים להקים מועצה דתית.

<רונן כהן: במקרה הזה אין בעיות של מינויים, הכול בהסכמה.

<רונן כהן: עד היום ממשרד הדתות נאמר לנו שהאוצר מעכב, זה מעכב.

מירי רגב: עכשיו לא יקרה כלום, עכשיו בית אל לא יקבלו כלום.

מירי רגב: ימתינו עד הבחירות.

מירי רגב: בעזרת השם, הבית היהודי יהיה חזק, הליכוד יהיה חזק, ואז נעשה דברים טובים לעם ישראל.

מירי רגב: החרדים יהיו חזקים, גם ש"ס וגם אגודה, ואז נעשה דברים לעם היהודי.

<רונן כהן: אבל אין מצב - - -?

מירי רגב: אין מצב.

מירי רגב: אין מינויים זה אין מינויים - לא לטוב ולא לרע.

<רונן כהן: מה שיקרה זה שאנחנו לא ניתן שירותי דת.

מירי רגב: אז לא יהיו.

מירי רגב: עד היום קיבלו שירותי דת?

מירי רגב: כמו שקיבלו, יקבלו גם.

מירי רגב: יש מקווה, תודה לאל.

מירי רגב: יש בתי כנסת, תודה לאל.

מירי רגב: יש מקום לרישום נישואין, תודה לאל.

<רונן כהן: כי המועצה מממנת מכיסה.

מירי רגב: יפה, זה הכי חשוב.

מירי רגב: הכי חשוב שאדם יכול לדבר בעצמו עם הקדוש ברוך הוא בלי הרבנים.

מירי רגב: בית אל ימתין.

אורי מקלב: גברתי היושבת-בראש, קודם כל, תודה רבה על הדיון אפילו בימים טרופים כאלה.

אורי מקלב: הדיון הזה חשוב לא רק על ציר של מערכת בחירות של מחטפים פוליטיים כאלה ואחרים.

אורי מקלב: אני חושב שהדיון הזה כבר מציף לנו סגנון התנהלות שלא בכדי את הרשית לעצמך לקיים דיון בנושא הזה בוועדת הפנים שהיא ועדה שקופה מאוד והדיונים שדנים בה זה הדברים שבאמת כואבים ועומדים על הפרק.

אורי מקלב: לא מכסים שום דבר מתחת לשולחן.

אורי מקלב: ועדת הפנים מצטיינת במיוחד בקדנציה הזו בנושאים האלה.

אורי מקלב: לא קל לדון בנושאים פוליטיים.

אורי מקלב: יש איזה קולגיאליות מסוימת, אבל הגיעו מים עד נפש.

אורי מקלב: אחרי פרשת השבוע יש את חלום יוסף.

אורי מקלב: ומה מיוחד בחלום יוסף?

אורי מקלב: הדבר המיוחד בחלום יוסף זה שהחלום לא רק מביא דוגמה אחת שרק הכוכבים משתחווים לירח, אלה בשני הדברים האלה הדברים היו חוזרים על עצמם:

אורי מקלב: פעם אחת על-ידי כוכבים, פעם אחת על-ידי אלומות של שיבולים.

אורי מקלב: גם בחלום פרעה פעם אחת הפרות הדקות בולעות את הפרות המלאות, פעם זה השיבולים הדקות.

אורי מקלב: לא מביאים דוגמה אחת.

אורי מקלב: אם היה רק הנושא של נס ציונה או דבר אחד אז היו אומרים שזה מקרה.

אורי מקלב: יש כאן בעיה של התנהלות וההתנהלות הזו היא לכל אורך הדרך.

אורי מקלב: פעם זה בית אל, וזה יכול להיות אריאל ונס ציונה.

אורי מקלב: במקרה הזה אני גם לא בטוח שהיועץ המשפטי הוא הכתובת.

אורי מקלב: אני חושב שהאווירה במשרד, הפוליטיקה שנכנסה למשרד.

אורי מקלב: כולנו אנשים פוליטיים ולכל אחד יש סדרי עדיפויות, יש לו מינויים.

אורי מקלב: אבל כשאין מעצורים, יש סגנון שפעם אחת זה מינוי של מחטפים ופעם שנייה זה עצירת מינוי.

אורי מקלב: אני אביא לך דוגמא אחת ממה שקרה במועצת קדימה-צורן.

אורי מקלב: יש החלטה של המועצה המקומית, הגיעו לבית משפט על מינוי של מועצה דתית ומעכבים את המינוי.

אורי מקלב: על מה מעכבים את המינוי?

אורי מקלב: עד שזה וזה וזה וזה לא ימונה, לא יהיה שום מינוי.

מירי רגב: נכון.

מירי רגב: לכן, לא יהיה עכשיו כלום במועצת קדימה-צורן עד שתתכנס ממשלה חדשה.

אורי מקלב: לכולם יש אוריינטציה פוליטית אחת.

אורי מקלב: כולם יהודים, אבל זה לא מספיק שהם יהודים הם צריכים להיות מהבית היהודי.

<קריאה: גם ההליכים לרבני עיר צריכים להיעצר, ושהוועדות שקובעות ומסדרות את - - -

מירי רגב: אני אמרתי את זה.

מירי רגב: ארז אוהב להנחות את היועץ המשפטי של הרבנות הראשית, הוא ינחה אותה גם בעניין הזה.

אורי מקלב: אני חושב שהיועץ המשפטי צריך להיות מודע שלא כל הדברים מגיעים אליך.

אורי מקלב: אבל הדברים שנעשים, בקשות למינויים, להוספת תקנים שאין אותם, בגלל זה מעכבים מינוי של מועצה דתית עד שהתקן הזה לא יהיה.

אורי מקלב: אומרים: נמנה, אבל אין לנו תקן ואז לא מעניין, אלה דברים של תקופת סלאח שבתי.

אורי מקלב: ב-2015 זה גם קיים עדיין?

אורי מקלב: הדברים האלו עברו מן העולם.

אורי מקלב: אפשר לקדם דברים, אבל לא דברים כאלה שלאור יום מונעים הרכב ומינוי של מועצה דתית רק בגלל דרישה למינוי פוליטי.

אורי מקלב: כאן זה נס ציונה, כאן זה יכול להיות באריאל.

אורי מקלב: הדברים האלה צריכים להגיע לשולחן שלך.

אורי מקלב: תגיד: יש פוליטיקה ואז - - -

מירי רגב: אורי, אני חייבת לסיים.

<גבי נעמן: אחרי הבחירות הקרובות, הדבר היחידי, אם תוכלי לעשות, שכל מינוי יהיה רק בהסכמה של ראש רשות.

<גבי נעמן: תאמיני לי, תמנעי את כל המחלוקות.

מירי רגב: ברור.

מירי רגב: אבל כרגע אני לא יכולה.

מירי רגב: כרגע אני צריכה ארבע בחירות.

<שחר רובין: השמות של המפלגות שהם מציעים, שהשמות האלה יתקבלו והוא לא יחליף שמות.

<שחר רובין: כי כל הקטע של החלפת שמות זה - - -

מירי רגב: אין עכשיו כלום, כלום.

מירי רגב: אתם לא מבינים עברית?

מירי רגב: כלום.

<שחר רובין: לא, אני מדבר אחרי זה.

מירי רגב: אין ספק שהמועצות הדתיות זה פרה חולבת למינויים, והבית היהודי ניצל את זה מאוד יפה.

מירי רגב: אבל עכשיו כל המחטף נעצר.

מירי רגב: לכן, ראשית, אני רוצה להודות למשנה ליועץ המשפטי לממשלה.

מירי רגב: בדרך כלל הם לא מקבלים כל כך הרבה מחמאות פה בוועדה הזאת.

מירי רגב: ארז באמת מקבל מחמאות, גם בחוק התכנון והבנייה וגם פה.

מירי רגב: מה שמגיע לו - מגיע לו.

מירי רגב: אני מודה לו על כך שהוא היה קשוב לדיונים שערכנו פה בוועדה, למינויים למחטפים הפוליטיים של הבית היהודי במינויים של מועצות דתיות, הרכבים של מועצות דתיות, והוא הוציא הנחיה ברורה לעו"ד פת מיום חמישי כדי למנוע כל מינוי פוליטי, אלא להשאיר את המצב כפי שאמר כאן עו"ד פת, את המצב כפי שהוא ולשמור על הקיים - זה אחד.

מירי רגב: אני מבקשת שמכתב כזה ייצא גם ליועץ המשפטי של הרבנות הראשית וינחה אותם בדיוק אותו הדבר לגבי מינוי רבני ערים.

מירי רגב: שום מינוי - - -

<תומר רוזנר: רבני ערים רושמי נישואין ואחראי על הכשרות.

מירי רגב: אוקיי, אני מקבלת.

<ישראל פת: הסמכת רבני עיר במקומות שלא מכהנים בהם רבני עיר.

אורי מקלב: ולא לעכב מינוי של מועצה דתית כמו בקדימה.

מירי רגב: אני מבקשת שיוציא את אותו מסמך ליועץ המשפטי של הרבנות הראשית כדי שאנחנו נהיה מתואמים - גם משרד הדתות, גם הרבנות הראשית - ועד הבחירות נשמור את המצב כפי שהוא.

מירי רגב: במקרים חריגים שיבואו לידיעת או להחלטת המשנה היועץ המשפטי לממשלה אני אבקש שכל שינוי מהחלטתו יהיה מחויב הסכמה עם ראש העיר או ראש המועצה כדי למנוע מצב של איזשהו מחטף פוליטי.

מירי רגב: הדבר החמישי, אני מבקשת התייחסות של פת למה שאמר פה ולמה שהציג פה נציג ראש עיריית נס ציונה – לוודא שבנס ציונה לא יהיה שום שינוי כי אתה אמרת שלא חתמת על השינויים וזה לא עבר אותך.

מירי רגב: אז אני מבקשת שזה יהיה.

מירי רגב: ראשית, זה נאמר לטובת פרוטוקול ועדת הפנים מהתאריך, היום, וצוין על-ידי עו"ד פת.

<תומר רוזנר: צריך להבהיר שפניות של משרד הדתות להביא דברים למליאות של המועצות, לא צריך לבצע אותן.

מירי רגב: ואומר כאן דבר נכון היועץ המשפטי לוועדה.

מירי רגב: נא, תגיד את זה בקול.

<תומר רוזנר: שאם נעשו פניות בתקופה האחרונה שמבקשות מרשויות מקומיות להביא הרכבים לאישור מועצת הרשות המקומית, אין מקום לפעול לפי בקשה כזו בשלב הזה.

מירי רגב: אני מבקשת שזה יהיה כתוב בסיכום.

אורי מקלב: אבל בכל אופן לבדוק את המועצה הדתית בקדימה-צורן.

מירי רגב: אני מבקשת כך, המכתב הזה יישלח לשלטון המקומי, לכל ראשי הערים, ראשי המועצות, עם עותק ממכתבו של ארז אליי, כולל לעו"ד פת וליועץ המשפטי של הרבנות הראשית.

מירי רגב: אם יש ערים שהנושא הזה לא סוכם, כאילו אין שמירת מצב קיים ומנסים בכוח הפקידים במשרד הדתות לכפות עליהם מינויים כאלה ואחרים, אני מבקשת להביא את זה לידיעתי.

מירי רגב: אומנם עד ה-6.1 אני לא אעסוק בזה, אבל אני מבטיחה לכם שאחר כך אנחנו נקיים דיון ונתעסק עיר, עיר, אם צריך, כמו שאני עושה עם תאגידי המים ועם כל הבעיות שיש לנו עם תאגידי המים.

מירי רגב: אנחנו רוצים שהצדק לא רק ייאמר אלא גם ייעשה.

מירי רגב: נדאג לזה שכששר דתות חדש ימונה אז הוא יבוא בדברים עם ראש המועצה הרלוונטית או ראש העיר הרלוונטית ויגיעו להסכמות לגבי מועצה דתית.

מירי רגב: אם לא יגיעו להסכמות נביא את זה לשולחן ועדת הפנים כוועדה מפקחת על משרד הדתות.

אורי מקלב: שהיועץ המשפטי יבדקו את הנושא של קדימה-צורן.

מירי רגב: לא יהיה שינויים.

אורי מקלב: לא יהיו שינויים, אבל בואי נבדוק.

<ישראל פת: בקדימה-צורן מונו ממונים כמו שהצגתי לפני נס ציונה – הארכת מצב קיים.

מירי רגב: תודה רבה לכולם.